<p style="text-align: justify;">HULU TERENGGANU - Pejabat Perdagangan Dalam Negeri Koperasi dan Kepenggunaan (PPDNKK) Negeri Terengganu merampas kira-kira 25,000 liter diesel dalam operasi yang dijalankan di seluruh negeri sejak Januari lalu.</p>
<p style="text-align: justify;">Timbalan Pengarahnya Alwi Abdul Hamid berkata rampasan minyak tersebut melibatkan 13 kes penyelewengan diesel dengan nilai rampasan RM111,000.

"Kita berjaya mengesan kes ini dalam operasi yang dijalankan di seluruh negeri dan daripada jumlah tersebut, sembilan kes dikesan di daerah Kuala Terengganu dan empat lagi kes melibatkan di daerah Besut.

"Kebanyakan kes yang kita tangkap ini adalah ketika mereka mengisi minyak di stesen minyak yang mana mereka mengubah suai kenderaan seperti lori bagi memastikan minyak dapat diisi dengan jumlah yang banyak tanpa disedari pihak penguatkuasa," katanya ketika ditemui sempena Ops Titik yang dijalankan dengan kerjasama Jabatan Pengangkutan Jalan (JPJ) di Jalan Ajil-Kuala Berang di sini hari ini.

Alwi berkata kes tersebut disiasat di bawah Akta Kawalan Bekalan 1961, seksyen 19, 20 dan 21.</p>
<p style="text-align: justify;">Mengulas mengenai penyelewengan, Alwi berkata sehingga kini penyelewengan diesel di negeri ini masih terkawal dan tidak membimbangkan.

"Kita ada menerima aduan penyalahgunaan dan penyelewengan di kawasan perlombongan bijih besi, pembalakan serta pulau, namun keadaan ini masih lagi terkawal kerana kita sentiasa menjalankan pemeriksaan dan operasi.

"Kita juga sentiasa menjalankan risikan bagi memastikan kes ini sentiasa terkawal di Terengganu dan pemeriksaan ini tidak hanya tertumpu di kawasan mengisi minyak, tetapi kita juga menjalankan pemeriksaan di kawasan pedalaman, Empangan Kenyir serta pulau-pulau," katanya.

Alwi berkata pada tahun 2013, pihaknya mengesan sebanyak 32 kes dengan jumlah rampasan melibatkan RM2.7 juta.

"Kebanyakan penyelewengan minyak digunakan untuk penggunaan bot-bot pelancong serta nelayan dan untuk penjanaan eletrik," katanya.

Sempena operasi tersebut, seramai 50 penguatkuasa PPDNKK membuat operasi di seluruh negeri. - BERNAMA</p>