KOTA BHARU - Perbadanan Kemajuan Kraftangan Malaysia (PKKM) Kelantan menyasarkan hasil jualan produk kraftangan sebanyak RM100 juta tahun ini berbanding RM83 juta tahun lepas.

Pengarahnya, Juhari Azmi berkata, sasaran itu mampu dicapai berdasarkan jualan produk berkenaan setakat April lalu sebanyak RM53 juta.

"Kita pasti sasaran itu mampu dicapai menjelang akhir tahun ini berdasarkan jualan kraftangan yang amat memberangsangkan sekarang.

"Sasaran tahun ini dianggap realistik berikutan kita mengadakan banyak promosi seperti hari ini," katanya kepada pemberita di majlis Promosi Kraf Malaysia Peringkat Negeri Kelantan 2014 di pusat beli-belah KB Mall di sini, hari ini.

Menurutnya, produk berasaskan batik merupakan produk paling popular dan penyumbang utama kepada hasil jualan kraftangan.

"Setakat ini kutipan jualan batik mencecah hampir RM44 juta. Batik kapas mendapat sambutan kerana amat sesuai dan selesa dipakai di negara kita," katanya.

Juhari berkata, seramai 27 usahawan menyertai promosi yang bermula semalam hingga 10 Jun ini. Di samping mempromosi produk kraftangan kepada orang ramai, ia juga dapat membantu usahawan tempatan.

"Sepanjang program ini, kita turut menganjurkan pelbagai aktiviti seperti demonstrasi produk, interaktif kraf dan sebagainya," katanya.

Pihaknya menyasarkan kutipan jualan RM400,000 dengan 50,000 pengunjung dijangka memeriahkan promosi selama 10 hari itu. - BERNAMA