ALOR SETAR - Pemuda Umno Negeri Kedah melancarkan Tabung Bantuan Kemanusiaan Palestin Pemuda Umno Kedah-PGPF bagi membantu rakyat Palestin di Gaza yang menjadi mangsa kekejaman Israel.

Ketuanya Datuk Shaiful Hazizy Zainal Abidin berkata kutipan itu nanti akan diserahkan kepada Perdana Global Peace Foundation (PGPF), yang akan menentukan bentuk bantuan yang akan diberikan kepada penduduk di Gaza.

"Terpulang kepada PGPF nak salurkan macam mana. Kita tak letak tempoh masa, kita nak ada jumlah yang signifikan baru kita serahkan kepada PGPF...minimum RM50,000," katanya kepada pemberita di sini hari ini.

Katanya penduduk di Gaza ketika ini memerlukan bantuan peralatan asas seperti pakaian dan makanan, tetapi yang lebih kritikal adalah peralatan
perubatan dan ubat-ubatan.

"Korban (akibat serangan tentera Israel) dah lebih 500 dan ramai lagi cedera. Hospital di Gaza dalam keadaan daif, banyak kekurangan. Misi Kemanusian Biro Kebajikan Umno pun banyak sumbang peralatan perubatan," katanya. - BERNAMA