KUALA LUMPUR - Setiausaha Agung DAP, Lim Guan Eng meminta kerajaan Malaysia menangguhkan bayaran pembelian pesawat pejuang Sukhoi Su-30MKM jika Rusia enggan memberi kerjasama kepada badan antarabangsa menyiasat tragedi MH17.

Beliau turut meminta Malaysia membatalkan projek Angkasawan kedua dengan Rusia jika kerajaan negarai itu enggan memberi kerjasama kepada Malaysia berhubung insiden tersebut.

"Kita tidak boleh takut-takut untuk menggunakan apa sahaja pengaruh yang ada untuk meletakkan tekanan yang perlu demi mendapatkan kebenaran.

"Malaysia telah membeli 18 pesawat pejuang Sukhoi Su-30MKM bernilai pada Ogos 2003. Pesawat ke-18 dan yang terakhir baru dihantar pada Ogos 2011. Jika Malaysia belum menyelesaikan pembayaran untuk pesawat-pesawat ini, kita harus bersedia untuk menangguhkan bayaran jika perlu," katanya di Dewan Rakyat di sini semalam.

Guan Eng dalam pada itu memberi jaminan DAP bersedia untuk bersama-sama kerajaan Persekutuan membawa pulang jenazah mangsa kepada keluarga masing-masing supaya majlis pengkebumian yang sempurna boleh dijalankan.

Beliau turut menyatakan DAP bersama-sama kerajaan Persekutuan untuk memastikan siasatan rapi dilakukan demi menjamin keadilan ditegakkan terhadap mereka yang bertanggungjawab di atas kejadian itu.

"Kita bersyukur dengan usaha diplomatik komuniti antarabangsa dan kerajaan Malaysia telah berhasil memulangkan dua kotak hitam dari pesawat MH17 dari kumpulan pemberontak berpengkalan di Donetsk," katanya. - mynewshub.my

&nbsp;