<p style="text-align: left;">Kyle Jones baru berusia 31 dan sepatutnya dia tidak menghadapi masalah berpacaran dengan gadis muda.</p>
<p style="text-align: left;">Namun, Jones mempunyai selera sendiri.</p>
<p style="text-align: left;">Dia memilih seorang nenek berusia 91 tahun ketika usia ibunya sendiri baru 50 tahun.</p>
<p style="text-align: left;">Keanehan cita rasa Jones itu segera mengundang tanda tanya ramai, malah dia turut mendapat gelaran ‘pucuk muda’ sebelum ini kerana beberapa kali menjadi kekasih kepada wanita warga emas.</p>
<p style="text-align: left;">Sepanjang tempoh lima tahun lalu pemuda dari Florida berkenaan menjadi buah hati Marjorie McCool, 91, dan mereka mendakwa tidak boleh berenggang antara satu sama lain.</p>
<p style="text-align: left;">Mereka juga mendakwa melalui kehidupan seks yang aktif.</p>
<p style="text-align: left;">Kata Jones, otak manusia berfungsi secara berbeza antara seseorang.</p>
<p style="text-align: left;">Justeru, katanya, ada lelaki yang menggemari wanita berambut perang, manakala sebahagian lagi suka kepada warna rambut hitam.</p>
<p style="text-align: left;">“Saya menggemari wanita tua dan meluat melihat wanita yang mendapatkan kecantikan melalui pembedahan plastik,” katanya.</p>
<p style="text-align: left;">Untuk mencari pacar, Jones menggunakan kemudahan laman sesawang dan menghubungi wanita berusia antara 60 hingga 80 tahun.</p>
<p style="text-align: left;">“Apabila saya mula bercakap dengan wanita begitu, reaksi pertama mereka ialah terkejut kerana usia saya terlalu muda,” katanya.</p>
<p style="text-align: left;">Namun, kata Jones, dia akan cuba meyakinkan wanita terbabit bahawa perbezaan usia akan menjadikan hubungan mereka sesuatu yang menyeronokkan.</p>
<p style="text-align: left;">Jones bertemu Marjorie kali pertama pada 2009.</p>
<p style="text-align: left;">Ketika itu Marjorie yang membujang selama 37 tahun bekerja di sebuah kedai buku.</p>
<p style="text-align: left;">Jones kemudian bertemu dengannya dan meminta nombor telefon.</p>
<p style="text-align: left;">Sejak itu Marjorie bersetuju keluar bersama Jones.</p>
<p style="text-align: left;">Kata ibu kepada enam anak itu, pada awalnya dia cemburu kerana Jones mempunyai hubungan dengan perempuan lain.</p>
<p style="text-align: left;">“Namun, dia sering kembali kepada saya dan berkata saya adalah yang terbaik,” katanya.</p>