<p style="text-align: justify;">JOHOR BAHRU - Pasukan Polis Marin Wilayah Dua Johor berjaya menumpaskan cubaan menyeludup pendatang tanpa izin (Pati) dengan menggunakan bot nelayan di perairan Parit Jawa, Muar, lewat malam tadi.</p>
<p style="text-align: justify;">Komandernya, Asisten Komisioner Paul Khiu Khon Chiang berkata, dalam operasi pada kira-kira pukul 12.30 tengah malam tadi, 28 warga Indonesia berumur antara 18 hingga 50 tahun ditahan.</p>
<p style="text-align: justify;">Turut ditahan ialah dua warga Indonesia yang bertindak sebagai tekong dan pembantu tekong, katanya dalam satu kenyataan di sini hari ini.</p>
<p style="text-align: justify;">Khon Chiang berkata, pasukannya telah menahan bot nelayan itu ketika cuba keluar dari Sg Parit Jawa menuju ke sempadan.</p>
<p style="text-align: justify;">"Hasil siasatan yang dijalankan kesemua penumpang mengaku dikenakan bayaran untuk perjalanan keluar dari Malaysia. Tekong bot mengaku menjalankan aktiviti penyeludupan manusia dengan bayaran ke atas penumpang," katanya.</p>
<p style="text-align: justify;">Kesemua Pati bersama bot dibawa balik ke Pangkalan Polis Marin Wilayah Dua di Muar untuk tindakan lanjut.</p>
<p style="text-align: justify;">Kes ini disiasat di bawah Akta Anti Pemerdagangan Orang dan Anti Penyeludupan Migran 2007 bersama Akta Imigresen 1959/63 Pindaan 2002. - BERNAMA</p>