KUALA LUMPUR - Kerajaan bercadang memberi insentif khusus kepada pemaju yang melaksanakan Sistem Pengumpulan dan Penggunaan Semula Air Hujan (SPAH) dalam projek sesebuah bangunan.

Timbalan Menteri Kesejahteraan Bandar, Perumahan dan Kerajaan Tempatan Datuk Halimah Mohd Sadique berkata langkah itu bagi mengatasi rungutan pemaju mengenai kos tinggi bagi pemasangan SPAH di sesebuah premis.

"Ini (insentif) adalah cadangan yang baik. Saya akan membawa balik cadangan ini kepada kementerian untuk mengkaji apakah bentuk insentif yang boleh kita berikan, yang bersesuaian kepada pemaju supaya akan memasang SPAH ini," katanya di persidangan Dewan Rakyat, di sini, hari ini.

Beliau berkata demikian menjawab soalan tambahan Mohd Fasiah Mohd Fakeh (BN-Sabak Bernam) yang ingin tahu langkah kerajaan bagi mengurangkan kos pemasangan SPAH serta sama ada kerajaan akan memberi insentif sewajarnya kepada pemaju yang melaksanakan SPAH.

Pelaksanaan sistem SPAH untuk menjimatkan kos air pengguna dipersetujui dalam Mesyuarat Majlis Negara bagi Kerajaan Tempatan pada Mac 2012 dan setakat ini hanya enam negeri iaitu Perak, Selangor, Johor, Melaka, Kelantan dan Perlis telah mewartakan sistem itu.

Halimah, yang juga Anggota Parlimen Tenggara, berkata pemasangan SPAH melibatkan peruntukan yang tinggi, antara RM2,000 hingga RM5000 disebabkan ia melibatkan pemasangan lima komponen penting.

"Lima komponen penting itu adalah kawasan permukaan untuk mengumpul air; saluran paip untuk menyalurkan air hujan daripada kawasan tadahan kepada tangki; sistem untuk menapis dan mengeluarkan bahan kotor termasuk sampah; pembinaan tangki untuk menampung air hujan; dan sistem untuk menyalurkan air hujan berkenaan," katanya.

Menjawab soalan asal Mohd Fasiah, Halimah berkata kelewatan beberapa kerajaan negeri mewartakan pindaan Undang-undang Kecil Bangunan Seragam 1984 (UKBS) bagi pelaksanaan sistem SPAH telah memberi impak negatif terutama pembaziran air terawat.

Beliau berkata air terawat yang sesuai untuk diminum telah digunakan untuk membasuh kenderaan, mencuci lantai dan mencurah tandas sedangkan aktiviti luaran itu boleh menggunakan air hujan dari takungan SPAH.

Katanya SPAH jika dilaksanakan akan membantu memelihara sumber air, menjimatkan tenaga eletrik di loji rawatan air, mengurangkan bayaran bil-bil air sama ada untuk kegunaan domestik, komersial atau industri dan mengatasi masalah bekalan air.

Selain itu Halimah berkata mana-mana Pihak Berkuasa Tempatan (PBT) yang mendapati sesuatu projek baharu tidak melaksanakan sistem SPAH sebagaimana disyaratkan, mereka boleh mengambil tindakan menarik balik Sijil Perakuan Siap dan Pematuhan daripada pemaju.

"Jika pemaju ingkar, PBT boleh mengambil tindakan menghantar nama perunding, arkitek, jurutera atau perancang bandar kepada pertubuhan profesional yang berkaitan untuk menggantung lesen mereka," katanya. - BERNAMA