KUALA LUMPUR - Malaysia Airlines (MAS) tidak pernah melupakan insiden kehilangan pesawat MH370 yang kini masuk hari ke-100, kata Ketua Pegawai Eksekutif Kumpulan MAS, Ahmad Jauhari Yahya.

Beliau memberi jaminan MAS masih akan terus membantu usaha pasukan yang mencari pesawat itu serta keluarga penumpang dan krew pesawat berkenaan.

"Tempoh 100 hari itu adalah hari yang paling memeritkan buat sejarah MAS.

"Fikiran dan doa kami kekal untuk 239 orang dalam pesawat itu. Kami sentiasa memikiran ahli keluarga mereka sepanjang tempoh ini," katanya melalui satu kenyataan media hari ini.

Ahmad Jauhari berkata, MAS memahami kemahuan ahli keluarga untuk mendapat jawapan mengenai insiden itu dan pihaknya begitu juga.

Beliau bagaimanapun mengakui dengan pelbagai usaha dilakukan secara besar-besaran sebelum ini masih belum menemui jawapan itu.