KUALA LUMPUR - Kebebasan untuk menggunakan laman sosial Facebook di Malaysia mesti dipertahankan, kata Strategis Media Sosial DAP, Yeo Bee Yin.

Menurut beliau, sebarang usaha menyekatnya tidak akan dipersetujui kira-kira 13 juta rakyat Malaysia yang menggunakan laman sosial itu.

“Walaupun tanpa halangan terhadap Facebook, Malaysia sudah pun berada di tahap rendah dalam kebebasan bersuara.

“Sekiranya Facebook diharamkan di Malaysia, kita akan menyertai Korea Utara, Iran dan China sebagai negara yang mengharamkan Facebook,” dakwanya melalui satu kenyataan media hari ini.

Bee Yin mendakwa, kebebasan internet menjadi perkara utama dalam mempertahankan dan menyebarkan demokrasi serta kebebasan bersuara di Malaysia.

Justeru, katanya, rakyat Malaysia tidak akan berganjak walaupun seinci dengan sebarang usaha Putrajaya untuk mengehadkan kebebasan internet.

Media kelmarin melaporkan, kerajaan bersedia mengkaji kewajaran untuk menutup laman sosial Facebook di negara ini sekiranya mendapat sokongan masyarakat.

Menteri Komunikasi dan Multimedia, Datuk Seri Ahmad Shabery Cheek dipetik berkata, kajian itu akan dilaksanakan dalam bentuk pungutan suara terhadap pelbagai lapisan peringkat masyarakat di negara ini.

Beliau mengulas beberapa kes penghinaan dilakukan penggunaan Facebook terhadap isu-isu sensitif rakyat negara ini termasuk melibatkan kaum dan agama. - mynewshub.my