<p style="text-align: justify;">Akibat ditegur caranya memotong sawi salah, seorang wanita sanggup menikam teman lelakinya hingga mati di sebuah bilik sewa di tingkat tiga, Bandaran Berjaya, di sini, malam kelmarin.</p>
<p style="text-align: justify;">Dalam kejadian itu, mangsa, Josyua Jesbon, 30, meninggal dunia di Wad Kecemasan Hospital Queen Elizabeth (HQE) akibat luka di dada kiri akibat ditikam menggunakan pisau sepanjang 20 sentimeter.</p>
<p style="text-align: justify;">Wanita itu yang juga kekasih mangsa berusia 28 tahun kemudian menyerah diri di Ibu Pejabat Polis Daerah (IPD) Kota Kinabalu selepas dinasihatkan berbuat demikian oleh salah seorang rakannya.</p>
<p style="text-align: justify;">Menurut sumber, siasatan awal mendapati cara wanita itu memotong sawi tidak disukai teman lelakinya.</p>
<p style="text-align: justify;">“Selepas itu, berlaku pertengkaran dan wanita itu tidak mempedulikan apa yang dikatakan oleh mangsa lalu terus melakukan kerjanya.</p>
<p style="text-align: justify;">“Sebaik saja selesai memotong sawi, dia kemudian duduk menghadap mangsa.</p>
<p style="text-align: justify;"><strong>Ketika itu, mangsa masih tidak berpuas hati lalu memukul dan menumbuk kekasihnya bertubi-tubi.</strong></p>
<p style="text-align: justify;"><strong>“Wanita itu pada awalnya hanya menahan kesakitan, tetapi apabila berterusan dibelasah, dia yang sudah tidak tahan terus mengambil sebilah pisau dan menikam dada kiri mangsa.</strong></p>
<p style="text-align: justify;">“Berikutan tikaman itu, mangsa rebah dan wanita itu bergegas keluar dari bilik lalu mengetuk bilik sewa lain untuk meminta pertolongan,” katanya.</p>
<p style="text-align: justify;">Seorang penghuni bilik itu kemudian keluar lalu memberikan telefon bimbit kepada wanita itu untuk menghubungi ambulans.</p>
<p style="text-align: justify;">Mangsa dibawa ke Wad Kecemasan HQE, tetapi disahkan sudah meninggal dunia.</p>
<p style="text-align: justify;">Polis juga sudah merampas sebilah pisau berukuran 20 sentimeter dipercayai digunakan untuk menikam mangsa.</p>
<p style="text-align: justify;">Sementara itu, Ketua Polis Daerah Asisten Komisioner Jauteh Dikun ketika dihubungi mengesahkan kejadian berkenaan.</p>
<p style="text-align: justify;">Menurutnya, mayat mangsa dihantar ke Bilik Forensik di HQE untuk bedah siasat dan kes disiasat mengikut Seksyen 302 Kanun Keseksaan kerana membunuh. - <strong>myMetro Online</strong></p>
<blockquote class="twitter-tweet" lang="en"><p>Wanita Terpaksa Bunuh Kekasihnya Kerana Dipukul, Hanya Sebab Sayur Sawi! <a href="http://t.co/Kr7imvYYTk">http://t.co/Kr7imvYYTk</a> via <a href="https://twitter.com/ShareThis">@sharethis</a></p>&mdash; mynewshub (@mynewshub) <a href="https://twitter.com/mynewshub/statuses/465762612987183104">May 12, 2014</a></blockquote>
<script async src="//platform.twitter.com/widgets.js" charset="utf-8"></script>
