KUALA LUMPUR - Wanita MIC Wilayah Persekutuan menyokong penuh pendirian kerajaan bersedia meminda Akta Hasutan 1948.

Ketuanya, Kogilam Suppiah berkata, langkah itu membolehkan tindakan tegas diambil terhadap individu yang menggunakan media sosial untuk menghina agama atau menyebarkan kenyataan berunsur hasutan.

"Kenyataan itu menunjukkan bahawa kerajaan sentiasa memberi jaminan bahawa tindakan tegas tanpa mengira kaum dan agama akan dilakukan bagi memastikan individu atau pihak-pihak yang terbabit tidak terlepas daripada undang-undang.

"Justeru, kami meminta pihak berkuasa meningkatkan pemantauan termasuk menapis dan menyekat jika didapati bahan di laman sosial yang dikesan menyebar fitnah dan rasis bagi mengelakkan keharmonian masyarakat berbilang kaum dan agama di negara kita terjejas," katanya melalui satu kenyataan media hari ini.

Kogilam berkata, laman sosial dimanfaatkan untuk perkara baik dan bukan untuk menggugat perpaduan dan keharmonian negara sehingga boleh mencetuskan generasi rasis.

Beliau turut meminta rakyat tidak mudah mempercayai apa saja perkara yang disebarkan menerusi laman sosial.

"Setiap rakyat hendaklah memainkan peranan utama dalam memastikan keharmonian negara terjamin," katanya. - mynewshub.my