KUALA LUMPUR - Persidangan Cukai Barang dan Perkhidmatan (GST) Kebangsaan 2014, yang akan bermula esok, akan menyampaikan dan menjelaskan maklumat penting tentang struktur cukai baharu itu kepada industri dan orang ramai.

Persidangan dua hari anjuran bersama Pertubuhan Berita Nasional Malaysia (Bernama) dan Tax Advisory and Management Services Sdn Bhd (TAMS) di Hotel DoubleTree by Hilton Kuala Lumpur itu diadakan khusus untuk melengkapkan peserta dengan pengetahuan dan keupayaan untuk mematuhi pelaksanaan GST pada 1 April, 2015.

Menteri Kewangan Kedua, Datuk Seri Ahmad Husni Hanadzlah, akan menyampaikan ucaptama pada persidangan itu yang dijangka menyaksikan penyertaan lebih daripada 200 peserta industri, pertubuhan bukan kerajaan dan orang ramai.

Selain ucaptama itu, persidangan itu akan menampilkan pembentangan oleh Kementerian Kewangan, Jabatan Kastam Diraja, wakil-wakil industri khusus dan TAMS.

Antara bidang-bidang yang akan dibincangkan ialah penyediaan syarikat bagi pelaksanaan GST, kesan GST ke atas industri berkaitan harta, industri pelancongan, pembuatan dan industri-industri berkaitan.

Jabatan Kastam Diraja Malaysia telah meluluskan 55 vendor untuk memasarkan perisian patih GST kepada industri dan sebahagian daripada vendor-vendor ini akan mempamerkan produk masing-masing di tempat persidangan selama dua hari bagi faedah peserta.

Bernama akan memberikan sijil penyertaan kepada hadirin, yang boleh mereka gunakan untuk mendapatkan pengembalian wang daripada Tabung Pembangunan Sumber Manusia (HRDF), yang ditadbirkan oleh Pembangunan Sumber Manusia Bhd, sebuah agensi di bawah Kementerian Sumber Manusia. - BERNAMA