KUALA LUMPUR - Ahli Parlimen Klang, Charles Santiago menggesa pihak polis supaya mewujudkan satu pelan keselamatan untuk gereja di sekitar Klang, Selangor pada Ahad ini.

Ia berikutan rancangan pihak tertentu mahu mengadakan bantahan secara besaran-besaran ke atas pihak gereja di Selangor berhubung isu penggunaan kalimah Allah oleh agama itu pada hari tersebut.

"Saya telah faks nota kepada pihak polis meminta supaya satu mesyuarat untuk membentuk pelan keselamatan untuk gereja pada Ahad ini.

"Beberapa gereja menghubungi saya menyatakan perasaan takut mereka. Ketua gereja di Klang juga menyatakan kebimbangan beliau berhubung keselamatan jemaah gereja pada hari tersebut," dakwanya melalui satu kenyataan media hari ini.

Charles Santiago mendakwa, ketakutan dan kebimbangan itu timbul kerana satu sekretariat muslim merancang untuk mengadakan perarakan ke gereja `Our Lady of Lourdes' di Klang pada Ahad ini.

Setiausaha Badan Perhubungan UMNO Selangor, Datuk Johan Abdul Aziz sebelum ini memberi amaran akan mengerakkan bantahan secara besar-besaran menentang penggunaan kalimah Allah di gereja di Selangor jika gereja di negeri itu terus menggunakan kalimah Allah dan bahasa Melayu dalam perhimpunan mingguan.

Ia berikutan kenyataan oleh Paderi Lawrence Andrew bahawa gereja Katolik di Selangor akan terus menggunakan kalimah Allah dalam perhimpunan mingguannya yang menggunakan bahasa Melayu. - mynewshub.my