KUALA LUMPUR - Pertubuhan IKRAM Malaysia (IKRAM) menggesa semua pihak tidak mengungkit semua tragedi berdarah 13 Mei 1969 bagi mengekalkan keharmonian dalam negara.

Presidennya, Dr. Mohd. Parid Sheikh Ahmad berkata, semua pihak perlu beriltizam untuk mengelak ia berulang dengan menghormati Perlembagaan Malaysia seperti yang didokong negara selama ini.

"Peristiwa 13 Mei adalah detik hitam dalam sejarah negara yang harus dijadikan iktibar, namun situasi masa kini telah jauh berubah di mana majoriti anggota masyarakat telah semakin matang dalam menangani isu perkauman.

"Tindakan sesetengah kelompok yang sentiasa berusaha menimbulkan keresahan kaum dalam kalangan masyarakat membayangkan sikap rasisme yang tidak wajar dibiarkan berlarutan," katanya melalui satu kenyataan media hari ini.

Mohd. Parid berkata, parti politik dan badan bukan kerajaan (NGO) perlu sama memainkan peranan untuk mengendurkan sebarang ketegangan yang diwujudkan pihak tertentu.

Katanya, parti politik dan NGO bertanggungjawab untuk memelihara perpaduan kaum bagi menjamin kestabilan politik dan keselamatan negara tercinta dan sebarang usaha bagi menimbulkan keresahan perlu ditangani dengan segera.

"Para pemimpin perlu memainkan peranan yang positif bagi membina Malaysia yang bersatu dan harmoni. Pihak media juga harus berperanan bagi membina perpaduan," katanya.