Penjenayah paling dikehendaki polis ‘Robin Hai’ akhirnya ditahan di Lapangan Terbang Changi, Singapura yang baru tiba dari Bangkok, Thailand dengan menaiki penerbangan Thai Airways, empat hari lalu.

‘Robin Hai’ atau nama penuh Nyo Ah Hai merupakan antara yang dikehendaki oleh polis INTERPOL berkaitan kesalahan curi dan lupus kenderaan curi di negara Singapura.

Pengarah Jabatan Siasatan Jenayah, Datuk Seri Mohmad bin Salleh berkata Robin Hai menggunakan pasport antarabangsa palsu untuk keluar/masuk negara Malaysia.

Tambahnya, pihak Jabatan Siasatan Jenayah Polis Diraja Malaysia (PDRM) masih berbincang dengan JSJ ‘Singapore Police Force’ (SPF) untuk membawa Robin Hai ke Malaysia bagi membantu siasatan dalam menyelesaikan beberapa kes kecurian kenderaan negara ini.

Robin yang berasal dari Pulau Pinang dipercayai bertanggungjawab terhadap lebih 80 peratus kes kecurian kenderaan pacuan empat roda dan kenderaan pelbagai guna (MPV) di Malaysia.

Dia yang aktif mengendalikan sindiket terbabit sejak tahun 2000 dilapor melarikan diri dari Malaysia pada 2007 selepas menjadi buruan Polis Diraja Malaysia (PDRM) sebelum bersembunyi di Asia Barat.

Robin yang bersembunyi di Asia Barat dipercayai memberi arahan kepada anggota sindiket yang juga bekas tahan Ordinan Darurat (EO) untuk mencuri kenderaan berdasarkan permintaan pelanggan.

Ada 10 bekas tahanan EO yang sebelum ini pernah berkhidmat dengan Robin kembali menjadi orang kanannya selepas dibebaskan. Mereka kembali aktif melakukan jenayah curi kenderaan, terutama kenderaan pacuan empat roda dan kenderaan pelbagai guna (MPV) selepas menerima arahan daripada suspek.

Kenderaan yang dicuri dipercayai disembunyikan dalam gudang sebelum dimuatkan dalam kontena untuk dieksport ke Asia Barat, Afrika dan Asia Tenggara.