KUALA LUMPUR - Seorang tukang kebun dihukum penjara enam bulan oleh Mahkamah Majistret di sini hari ini selepas mengaku bersalah atas pertuduhan memiliki harta curi minggu lepas.

Majistret Ashraf Rezal Abdul Manan menjatuhkan hukuman itu terhadap Mahmud Alimoon, 52, dan memerintahkannya menjalani hukuman bermula dari tarikh tangkap pada 1 Ogos lepas.

Mahmud didakwa memiliki sebuah motosikal Modenas Kriss bernombor pendaftaran palsu WPF 4439 milik seorang buruh binaan, Arif Rahman Hakim di Jalan Raja Uda, Kampung Baru, pada 2 petang, 1 Ogos lepas.

Dia didakwa mengikut Seksyen 411 Kanun Keseksaan yang membawa hukuman penjara minimum enam bulan dan maksimum tujuh tahun, jika sabit kesalahan.

Mengikut fakta kes, motosikal tersebut dilaporkan hilang oleh Arif pada 9 Jun 2009, namun pada 1 Ogos lepas, ketika beberapa anggota polis melakukan rondaan di Kampung Baru, mereka ternampak tertuduh menunggang motosikal itu dalam keadaan mencurigakan sebelum bertindak menahannya.

Ketika pemeriksaan dilakukan terhadap nombor casis motosikal itu, ia menunjukkan motosikal itu masih dilaporkan hilang.

Dalam rayuannya, Mahmud yang tidak diwakili peguam memohon mahkamah supaya menangguhkan hukuman ke atasnya dengan alasan mahu membawa isterinya yang menghidap penyakit Hepatitis C untuk mendapatkan rawatan.

Bagaimanapun, Timbalan Pendakwa Raya Ooi Chean Ling memohon mahkamah menjatuhkan hukuman setimpal terhadap tertuduh memandangkan dia mempunyai 10 rekod jenayah lampau dan pernah dipenjarakan sebanyak lima kali bagi kesalahan dadah.

"Ia menunjukkan tertuduh tidak insaf atas perbuatannya dahulu," katanya. - BERNAMA