SAFRANBOLU, Turki - Seorang remaja di sini diiktiraf sebagai wanita paling tinggi di dunia oleh Guinness World Records dengan memiliki ketinggian 213.6 sentimeter (sm), lapor portal berita MailOnline semalam.

Remaja berusia 17 tahun itu, Rumeysa Gelgi turut menghidap sindrom weaver yang menyebabkan tubuhnya menjadi besar.

"Saya gembira menjadi seseorang yang berbeza daripada orang lain," kata Gelgi.

Wanita itu terpaksa menggunakan alat bagi membantunya berjalan kerana tubuhnya yang besar menyebabkan dia sukar untuk membuat imbangan pada badannya.

Dia menerima sijil pengiktirafan Guinness World Records di rumahnya di Safranbolu, Karabuk baru-baru ini.

Gelgi merupakan pelajar gred 11 dan tinggal di rumah bersama keluarga dan adik-beradiknya yang lain yang mempunyai ketinggian normal.

Dia juga mempunyai sepasang kasut yang ditempah khas di Amerika Syarikat.

Tubuh Gelgi tidak lagi membesar menyebabkan dia tidak akan mengatasi ketinggian lelaki paling tinggi di dunia dari Turki, Sultan Kosen yang setinggi 251sm. - Agensi

&nbsp;