JAKARTA - Suruhanjaya Membanteras Rasuah (KPK) menggesa Timbalan Gabenor Jawa Barat, Deddy Mizwar yang juga ahli politik Parti Keadilan Sejahtera (PKS) berundur daripada industri hiburan dan mula memberi fokus kepada tugas beliau sebagai seorang pegawai kerajaan.

Pengarah Gratuiti KPK, Giri Suprapdiono berkata adalah salah bagi Deddy untuk meneruskan aktiviti beliau berlakon dalam drama sinetron televisyen ketika berjuta penduduk di Jawa Barat masih tinggal dalam kemiskinan.

“Pegawai kerajaan perlu menggunakan masa mereka untuk berkhidmat kepada penduduk awam,” kata Giri kepada pemberita. Giri juga menggesa Deddy untuk menyerahkan laporan kekayaan beliau kepada KPK termasuk maklumat pendapatan yang diperoleh beliau hasil dari berlakon sinetron dan iklan komersial di televisyen.

“Kami mempunyai kuasa untuk menentukan sama ada wang berkenaan boleh dianggap sebagai ganjaran atau sebaliknya,” katanya.

Beliau berkata amaran yang diberikan kepada Deddy sebelum ini pernah dihantar kepada ketua wilayah di negara itu untuk memaklumkan kepada mereka mengenai definisi ganjaran.

Ahmad Heryawan-Deddy yang dicalonkan oleh PKS memenangi pilihan raya gabenor Jawa Barat tahun lalu selepas mengalahkan calon Parti Demokrasi Indonesia Perjuangan (PDI-P), Rieke Diah Pitaloka dan aktivis anti rasuah, Teten Masduk. Tiket PKS meraih 33 peratus daripada undian berbanding 27 peratus yang dimenangi gandingan PDI-P.

Calon Parti Golkar, Irianto M.S.Syafiuddin-Tatang Farhanul Hakim di tempat ketiga dengan undian sebanyak 12 peratus. – Agensi