KUALA LUMPUR - Suara Rakyat Malaysia (Suaram) mahu Pengarah Jabatan Agama Islam Selangor (JAIS), Datuk Marzuki Hussein dikenakan tindakan tatatertib kerana cuai dalam menjalankan tugas dan tanggungjawab.

Pengarah Eksekutif Suaram, Yap Swee Seng mendakwa, Marzuki melakukan kecuaian apabila terlupa memaklumkan kepada jabatan-jabatan berkaitan dalam kerajaan Selangor sebelum menyerbu premis Persatuan Bible Malaysia dan merampas 351 naskhah Bible yang mengandungi kalimah Allah.

"Adalah menggemparkan apabila JAIS memberi alasan tidak munasabah iaitu terlupa untuk memaklumkan dan berunding dengan kerajaan Selangor sebelum serbuan itu dilakukan. Pengarah JAIS patut digantung (tugas) untuk kecuaian dalam tanggungjawabnya.

"Adakah JAIS kini sebuah agensi Islam yang beroperasi tanpa sekatan undang-undang atau akauntabiliti kepada kerajaan Selangor," soalnya melalui satu kenyataan media hari ini.

Swee Seng berkata, Suaram mengutuk JAIS kerana menyerbu dan merampas Bible di premis Persatuan Bible Malaysia kerana tindakan itu didakwa melanggar hak kebebasan beragama di negara ini.

Beliau turut mendakwa, JAIS menyalahgunakan kuasa apabila menyerbu premis itu tanpa waran dan menggugut pemilik premis untuk memecah masuk secara paksaan jika pintu premis itu tidak dibuka semasa serbuan dilakukan.

Sehubungan itu, beliau menggesa JAIS memulangkan semua Bible terbabit kepada Persatuan Bible Malaysia dan mengugurkan sebarang tuduhan yang dikenakan ke atas pegawai persatuan berkenaan.