KUCHING - Pelaksanaan cukai barang dan perkhidmatan (GST) tidak akan menggantikan cukai jualan yang dikuatkuasakan di Sarawak dan Sabah, kata Timbalan Menteri Kewangan, Datuk Ahmad Maslan.

Beliau berkata, pelaksanaan cukai jualan ke atas minyak sawit mentah (MSM) sebanyak 10 peratus dan aktiviti perjudian 15 peratus itu sudah termaktub dalam Perlembagaan Persekutuan Perkara 95B (3).

"Di bawah Enakmen Cukai Jualan Negeri Sarawak 1998 dan Enakmen Cukai Jualan Negeri Sabah 1998, cukai jualan di kedua-dua negeri itu adalah hak kerajaan negeri.

"Ini bermakna walaupun GST dilaksanakan pada 1 April 2015, cukai jualan di Sarawak dan Sabah akan tetap berkuatkuasa," katanya.

Beliau berkata demikian di sidang akhbar selepas Majlis Taklimat GST Peringkat Kementerian Komunikasi dan Multimedia, di sini hari ini. - BERNAMA