KUALA LUMPUR - Penasihat DAP, Lim Kit Siang mengakui pakatan pembangkang sedang mengalami krisis dalaman berikutan isu hudud yang ditimbulkan oleh PAS.

Beliau mendakwa, krisis baharu tersebut merupakan krisis kedua pernah melanda gabungan pakatan pembangkang yang turut dianggotai Parti Keadilan Rakyat (PKR).

"Krisis pertama pada September 2011 nyaris menyebabkan perpecahan (pakatan pembangkang) yang juga disebabkan kontroversi hudud.

"Jika pakatan berpecah waktu itu pasti kejayaan pakatan mendapat 52 peratus undi popular tidak akan tercapai," dakwanya melalui satu kenyataan media hari ini.

Kit Siang bagaimanapun tetap menuduh UMNO dalang kepada krisis tersebut sedangkan pihak yang membangkitkan rancangan melaksanakan undang-undang hudud adalah PAS.

Beliau dalam tuduhan itu menggesa semua pemimpin pakatan pembangkang tidak terperangkap dengan `permainan' UMNO tersebut.

"Kita mesti semat dalam fikiran apakah keutamaan polisi bersama pakatan yang dipersetujui apabila pakatan diwujudkan," katanya. - mynewshub.my