<p style="text-align: left;">BALING - “Saya tak minum, tapi hanya kongsi dengan kawan saja,” kata seorang lelaki setelah ditahan dalam Operasi Ambang Tahun Baharu di hadapan Kompleks Rakan Muda, kelmarin.</p>
<p style="text-align: left;">Lelaki berusia 25 tahun itu ditahan polis setelah cuba melarikan diri bersama seorang rakannya dari sekatan jalan raya.</p>
<p style="text-align: left;">Sebotol minuman alkohol turut dijumpai di dalam bakul motosikal itu dan dipercayai lelaki terbabit di bawah pengaruh alkohol.</p>
<p style="text-align: left;">“Itu (botol alkohol) bukan saya punya, tapi dia punya (rakannya) dan saya tak minum, saya hanya kongsi dengan dia saja,” katanya ketika menjawab pertanyaan polis.</p>
<p style="text-align: left;">Lelaki terbabit yang juga penunggang motosikal cuba melarikan diri sebelum terjatuh mengakibatkan dia dan rakannya cedera.</p>
<p style="text-align: left;">Bagaimanapun, rakannya itu nekad melarikan diri ketika pihak polis cuba membantunya setelah melihat keadaannya dalam berlumuran darah.</p>
<p style="text-align: left;">Itu antara ragam yang berlaku sepanjang operasi berakhir jam 4 pagi melibatkan beberapa kawasan antaranya Kuala Ketil, Kupang, termasuk Ulu Legong yang diketuai Timbalan Ketua Polis Baling, Deputi Superintendan Wari Kiew.</p>
<p style="text-align: left;">Turut sama, Ketua Bahagian Trafik dan Ketenteraman Awam, Inspektor Fauzeli Mohd Ali.</p>
<p style="text-align: left;"><strong>65 saman dikeluarkan</strong></p>
<p style="text-align: left;">Wari Kiew berkata, sebanyak 65 saman dikeluarkan dalam operasi itu melibatkan pelbagai kesalahan.</p>
<p style="text-align: left;">Menurutnya, tangkapan melibatkan dua lelaki tempatan dipercayai terlibat dalam penagihan dadah manakala empat tangkapan (dua lelaki dan dua wanita) warga Indonesia kerana tidak mempunyai dokumen perjalanan yang sah.</p>
<p style="text-align: left;">“Selain itu, tiga lelaki turut ditahan di bawah Seksyen 42 Akta Pengangkutan Jalan kerana terlibat dalam perlumbaan haram dan lima motosikal serta empat kereta disita untuk pemeriksaan lanjut,” katanya.</p>
<p style="text-align: left;">Seramai 18 pegawai polis, 109 anggota termasuk sukarelawan polis, 22 anggota Relawan Rakyat Malaysia (Rela) dan kakitangan Majlis Daerah Baling terlibat dalam operasi itu.</p>
<p style="text-align: left;">Sebanyak 194 motosikal, 265 kereta, 40 lori dan 20 bas telah diperiksa sepanjang operasi itu.</p>
<p style="text-align: left;"><strong>Sambutan tahun baru dengan majlis ilmu</strong></p>
<p style="text-align: left;">Sementara itu, tinjauan Sinar Harian di beberapa kawasan mendapati sambutan tahun baru diraikan dengan majlis ilmu.</p>
<p style="text-align: left;">Antaranya, anjuran sambutan tahun baru oleh Pejabat Adun Kupang, iaitu melibatkan bacaan Yasin dan persembahan dari Baling Bikers di Padang Keda Awam, Kupang.</p>
<p style="text-align: left;">Manakala, bagi Penerangan Pas Kawasan Baling turut menganjurkan majlis bacaan Yasin dan Al-Quran, nyanyian Nasyid di Padang Awam, Kuala Ketil.</p>
<p style="text-align: left;">Kawasan tumpuan golongan remaja antaranya di kawasan pasaraya Billion juga berkurangan berbanding tahun lalu sehingga menimbulkan perasaan kurang senang masyarakat. - Sinar Harian Online</p>