<p style="text-align: justify;">
SEREMBAN - Pergerakan Pemuda UMNO mengecam tindakan pemimpin Pas yang mengheret dan menghina Nabi Muhammad SAW hanya kerana mahu mencapai kepentingan politik mereka semata-mata.</p>
<p style="text-align: justify;">Ketuanya, Khairy Jamaluddin berkata, perbuatan itu sangat mengecewakan kerana parti itu sering mencanangkan diri mereka sebagai pejuang Islam tetapi pada hakikatnya ia tidak diamalkan.</p>
<p style="text-align: justify;">"Apa yang saya lihat, pemimpin Pas tanpa segan silu dan jahatnya menyerang Nabi Muhammad SAW dengan lontaran video seks Nabi.</p>
<p style="text-align: justify;">"Apakah ini bermakna reaksi Pas sebelum ini terhadap video The Innocence of Muslims sekadar sandiwara politik semata-mata tanpa penghayatan tentang batas-batasnya," katanya dalam satu kenyataan akhbar di sini hari ini.</p>
<p style="text-align: justify;">Dalam media sosial baru-baru ini, Penolong Setiausaha 1 Dewan Pemuda Pas Pusat, Khairul Fahmi Mat Som menyebut "Kalau Nabi Muhammad SAW masih hidup sekarang ni, mungkin video seks Baginda pun UMNO akan keluarkan... jahanam UMNO.", melalui akaun Twitter @fahmipkg pada 27 Mac lalu.</p>
<p style="text-align: justify;">Khairy berkata, perbuatan itu menunjukkan tindakan mereka itu sarat dengan emosi dan cetek pertimbangan yang menampakkan belang sebenar parti pembangkang.</p>
<p style="text-align: justify;">Tambah beliau, parti pembangkang sanggup melakukan apa sahaja demi kuasa terutamanya di ambang pilihan raya.</p>
<p style="text-align: justify;">"Ini membuatkan kita tertanya-tanya apakah ada insan lain yang lebih mulia dan agung yang mereka ingin bela sehingga sanggup mencalar dan menyeret kekasih Allah.</p>
<p style="text-align: justify;">"Ia membuktikan Pas yang mana sanggup menggadai Rukun Iman dan dan menghalalkan apa sahaja demi kepentingan politik mereka," katanya.</p>
<p style="text-align: justify;">Khairy berkata, rakyat seharusnya menolak parti sedemikian dan mengecam mereka kerana tindakan yang begitu mudah menghina sesiapa sahaja termasuk Nabi Muhammad SAW. - <strong>Utusan Online</strong></p>