New York - Dua anggota polis, seorang pemimpin agama dan seorang ketua pengakap adalah antara 70 lelaki dan seorang wanita ditahan atas dakwaan pornografi kanak-kanak dalam operasi terbesar di New York, kata pihak berkuasa semalam.

Sepanjang lima minggu penyiasat merampas hampir 600 komputer, komputer riba, tablet, telefon pintar dan pen pemicu mengandungi berpuluh gambar dan video pornografi kanak-kanak.

Antara defendan termasuk seorang pesalah yang disabit kesalahan atas dakwaan penderaan seksual kanak-kanak sebelum ini dan seorang wanita yang didakwa mengeluarkan dan mengedarkan bahan pornografi membabitkan anaknya sendiri, kata pihak berkuasa Amerika Syarikat.

Mereka termasuk dua jururawat, seorang paramedik, seorang pembantu rumah serta seorang pengakap yang menjadi jurulatih liga besbol kanak-kanak.

<strong>Lancar operasi</strong>

Pihak berkuasa melancarkan operasi selepas menahan ketua sebuah jabatan polis di Valhalla, New York pada Januari dan pemimpin agama yang mengendalikan sekolah di rumah di Brooklyn pada Mac.

Ejen khas dari agensi siasatan keselamatan dalam negeri di New York, James Hayes menyifatkan sebilangan suspek dan latar belakang profesional mereka sebagai ‘bermasalah’.

Pihak keselamatan dalam negeri, polis New York dan penguat kuasa undang-undang lain menjalankan rangkaian perkongsian fail untuk mengenal pasti pesalah di seluruh Bandaraya New York.

Penyiasat memecah masuk hampir 150 alamat IP yang secara aktif membabitkan dagangan pornografi kanak-kanak secara meluas di kawasan New York.

Pesuruhjaya polis New York, William Bratton berkata siasatan menunjukkan bahawa penganiayaan terhadap kanak-kanak adalah di luar batasan dan pesalah akan disiasat habis-habisan dan dibawa ke muka pengadilan.

“Undang-undang penguatkuasaan adalah komited untuk membasmi pasaran pornografi kanak-kanak, seorang pesalah pada satu masa,” kata peguam Amerika Syarikat, Loretta Lynch. - AFP