KUALA LUMPUR - Kementerian Kesihatan mempunyai keupayaan untuk mengesan dan merawat penyakit membabitkan virus Ebola, kata Menteri Kesihatan, Datuk Seri Dr. S.Subramaniam.

Katanya, hospital kerajaan di seluruh negara mempunyai kemudahan untuk merawat penyakit itu dan Malaysia turut memiliki makmal di Institut Penyelidikan Perubatan (IMR) yang berkeupayaan untuk mengesan virus tersebut.

"Ebola adalah salah satu penyakit yang dinotifikasikan di bawah Akta Pencegahan dan Kawalan Penyakit Berjangkit (PCID) 1988. Sehingga kini, tiada kes itu dilaporkan di Malaysia.

"Semua kementerian dan agensi kerajaan bagaimanapun diminta bekerjasama untuk mencegah situasi Ebola," katanya dalam satu kenyataan media hari ini.

Kementerian Kesihatan sebelum ini mengeluarkan nasihat kesihatan kepada orang ramai yang mahu mengadakan lawatan ke negara yang terlibat dengan jangkitan Ebola di Afrika Barat iaitu Guinea, Liberia dan Sierra Leone.

Subramaniam dalam pada itu memaklumkan, Kementerian Kesihatan memperkukuhkan kawalan di pintu masuk utama negara iaitu LapanganTerbang Antarabangsa Kuala Lumpur (KLIA) bagi mengelakkan penularan virus Ebola.

Menurutnya, aktiviti itu dipantau dan diselaraskan oleh Pusat Kesiapsiagaan dan Respon Kebangsaan (National CPRC).

Namun, katanya, kerjasama daripada jabatan dan agensi lain di pintu masuk seperti Jabatan Imigresen diperlukan semasa melakukan saringan ke atas mereka yang tiba di Malaysia.

Katanya, pihaknya bekerjasama dengan Kementerian Pendidikan untuk memberikan nasihat dan menyaring pelajar-pelajar yang pulang ke negara berwabak Ebola di benua Afrika. - mynewshub.my