Malaysia telah menghubungi pihak berkuasa Filipina dalam usaha membantu mengesan seorang pelancong wanita China dan seorang pekerja resort warga Filipina yang diculik oleh sekumpulan lelaki di Semporna, Sabah, malam tadi.

Perdana Menteri Datuk Seri Najib Razak menyifatkan kejadian penculikan itu sebagai serius dan telah mengarahkan semua agensi penguatkuasaan yang relevan supaya melihat kes itu dengan serta-merta.

"Keutamaan kami adalah bagi memastikan keselamatan tebusan," kata Najib kepada wartawan Malaysia sejurus selepas sidang media bersama Perdana Menteri Australia, Tony Abbott berhubung misi pencarian pesawat Malaysia Airlines (MAS) MH370 di selatan Lautan Hindi.

<strong>Najib tidak menolak kebarangkalian bahawa sesetengah pihak mahu mencemarkan hubungan antara Malaysia dan China berikutan penculikan tersebut adalah bertepatan dengan kehilangan pesawat MH370.</strong>

Perdana Menteri berkata semua usaha untuk mengesan mangsa penculikan itu akan berterusan dan mengenal pasti mereka yang terbabit dalam kejadian itu mungkin mengambil sedikit masa.