KUCHING - Jumlah kerugian yang membabitkan jenayah komersial di Sarawak menurun kepada RM7.3 juta dalam tempoh enam bulan pertama tahun ini berbanding RM17.4 juta bagi tempoh yang sama tahun lalu.

Ketua Jabatan Siasatan Jenayah Komersial (JSJK) Supritenden Mohd Firdaus Abdullah berkata ia merupakan penurunan 57 peratus atau kira-kira RM10 juta.

"Dua faktor utama yang membantu pengurangannya ialah peningkatan kesedaran orang ramai tentang kes penipuan dan banyak program kesedaran yang dilakukan pihak polis," katanya dalam sidang media mengenai Ops Cantas Khas di Ibu Pejabat Kontinjen Sarawak di sini hari ini.

Beliau berkata kes penipuan mencatat penurunan ketara dengan hanya 152 kes dilapor berbanding 219 kes dalam tempoh itu tahun lalu.

Mengenai Ops Cantas Khas yang dijalankan selama sebulan bermula 23 Mei hingga 23 Jun, beliau berkata ia memberi perhatian kepada operasi menanggalkan iklan pinjaman wang haram atau Ah Long, penjualan VCD haram dan kegiatan gores dan menang.

"Bagi membanteras penjualan VCD haram, 53 serbuan dilakukan di seluruh negeri dan 5,074 keping VCD dirampas dengan nilai rampasan kira-kira RM36,000. Seramai 61 orang terdiri daripada 38 lelaki dan 23 perempuan telah ditangkap," kata Mohd Firdaus.

Beliau berkata sebanyak enam penjual VCD telah dihadapkan ke mahkamah manakala yang lain masih disiasat.

Sementara itu 1,051 iklan dan poster haram berkaitan Ah Long telah diturunkan. - BERNAMA