KUALA LUMPUR - Syarikat rangkaian global dari Jepun yang ditubuhkan sejak tahun 1875, Toshiba Elevator and Building Systems Corporation (TELC) akan membuka pusat kejuruteraan di ibu negara bermula esok.

Toshiba dalam satu kenyataan media memberitahu, TELC akan menyediakan perkhidmatan sokongan kejuruteraan kepada pasaran di Asia Tenggara, Asia dan Timur Tengah.

“Pusat ini akan menggunakan keseluruhan portfolio TELC dalam teknologi penggerakan manusia bagi menyediakan sokongan responsif dan produk berkualiti tinggi yang memenuhi permintaan pasaran bagi lif dan tangga bergerak yang lebih selamat, lebih selesa dan berkualiti tinggi.

“TELC juga memiliki pangkalan pembuatan di Pulau Pinang, Malaysia,” kata kenyataan itu hari ini.

Menurut kenyataan itu, pembinaan bangunan pencakar langit di seluruh dunia kini menjadi semakin rancak sekali gus mewujudkan permintaan bagi sokongan teknikal peringkat tinggi.

“TELC akan memenuhi permintaan ini melalui penawaran produk dan perkidmatan berterusan yang sesuai dengan pasaran tempatan serta dengan mengukuh dan meluaskan sumber kejuruteraannya,” kata kenyataan itu.