PONTIAN - Penduduk Kampung Parit Jerman, Telok Kerang di sini akan menganjurkan majlis jamuan kenduri nasi ambeng jika pasukan Jerman muncul juara Piala Dunia 2014, Isnin ini.

Ketua Kampung Kawasan 1 Mukim Ayer Masin Kampung Rangkaian Parit Jerman, Mohd Asri Ali, 48, berkata kira-kira 500 penduduk kampung itu tumpang berbangga apabila Jerman layak ke final Piala Dunia di Brazil.

Popularkan nama kampung

Katanya, kejayaan Jerman bukan saja menjadi kebanggaan penduduk yang majoritinya penyokong pasukan itu berikutan mempunyai nama yang sama dengan kampung mereka, ia turut mempopularkan lagi nama kampung kepada masyarakat luar.

“Pasukan bola sepak Jerman disifatkan sebagai pasukan paling digeruni sememangnya menjadi pasukan pilihan penduduk Kampung Parit Jerman sejak lebih 40 tahun setiap kali Piala Dunia.

“Tahun ini, kami yakin Jerman akan menjuarai Piala Dunia 2014 dan jawatankuasa kampung kami bercadang mengadakan kenduri nasi ambeng besar-besaran bagi meraikan kejayaan ini.

“Ini pastinya menjadi satu kegembiraan kepada penduduk kampung,” katanya kepada BH, semalam. - Berita Harian