<div style="color: #000000">KUALA LUMPUR 4 Jun - Beberapa pertubuhan bukan kerajaan (NGO) menggesa agar siasatan terperinci dilakukan terhadap Jabatan Kemajuan Islam Malaysia (JAKIM) dan Kementerian Kesihatan Malaysia (KKM) berikutan jabatan tersebut telah mengeluarkan kenyataan berbeza berhubung status halal produk Cadbury yang disyaki mempunyai Asid Deoksiribonukleik (DNA) babi.

Antara agensi kerajaan yang diminta untuk melakukan siasatan terhadap dua jabatan itu ialah Polis Diraja Malaysia (PDRM), Kementerian Dalam Negeri (KDN) serta Suruhanjaya Pencegahan Rasuah Malaysia (SPRM).

Presiden Pertubuhan Jaringan Melayu Malaysia (JJM), Azwanddin Hamzah berkata dua jabatan sepatutnya perlu bekerjasama sebelum mendedahkan kepada rakyat berikutan dua jabatan tersebut telah mengeluarkan kenyataan yang bercanggah.

"Mereka perlu memperjelaskan isu pencemaran (DNA babi) kerana dua jabatan tersebut perlu berkerjasama dalam setiap semua kementerian untuk mengkaji dan mendedahkan kepada rakyat bagaimana pencemaran tersebut boleh berlaku.

"Rakyat perlu tahu sekiranya benar ada pencemaran. Ia penting kerana saya yakin umat Islam di negara kita sehingga sekarang sudah hilang kepercayaan terhadap JAKIM dan KKM," katanya.

Beliau berkata demikian ketika ditemubual oleh pemberita selepas membuat laporan polis di Ibu Pejabat Polis Daerah Dang Wangi di sini, hari ini.

Satu laporan polis telah dibuat oleh Pertubuhan Martabat Jalinan Muhibbah Malaysia (MJMM) mewakili JMM, Ikatan Rakyat Insan Muslim Malaysia (IRIMM), dan, Persatuan Pengguna Islam Malaysia (PPIM) telah dilakukan bagi pihak polis menyiasat perkara tersebut.

Manakala Presiden MJMM, Abdul Rani Kulup Abdullah berkata dua kenyataan yang telah dikeluarkan oleh badan kerajaan itu telah mengelirukan rakyat khususnya bagi penggemar coklat Cadbury.

"KKM telah mengeluarkan kenyataan bahawa coklat tersebut mempunyai DNA babi dan selepas itu JAKIM telah menarik kembali lesen halal Cadbury. Namun semalam, JAKIM berkata ia halal. Keputusan tersebut amat mengelirukan bagi penggemar coklat Cadbury.

"Keputusan sekiranya coklat tersebut mempunyai DNA babi perlu dilakukan dengan kerana bab agama kita tidak boleh main-main, ia melibatkan akidah kita," tegasnya.

Sementara itu, Aktivis PPIM, Sheikh Abdul Kareem S. Khadaied berkata pihak polis perlu menyiasat keseluruhan dua jabatan tersebut berikutan dua jabatan tersebut memainkan peranan yang penting dalam aspek kepenggunaan makanan dalam negara ini.

"Wujud dua kementerian yang memainkan peranan penting namun ada perselisihan diantara kementerian itu.

"Kami mahu polis menyiasat sehingga ke akar umbi dan menyeluruh mengenai perkara ini," katanya.

Kelmarin, dua produk Cadbury yang dilaporkan mengandungi DNA babi disahkan bebas daripada unsur haram itu berdasarkan analisis yang dijalankan Jakim.

Sebelum ini, Kementerian Kesihatan telah mengesahkan penemuan DNA babi dalam produk makanan Coklat Susu dengan Kacang Hazel – Cadbury Dairy Milk Hazelnut dengan nombor kelompok (batch no 200813M01H I2) yang bertarikh luput 13 November 2014 dan Coklat Susu dengan Buah Badam - Cadbury Dairy Milk Roast Almond dengan nombor kelompok (batch no 221013N01R I1 yang bertarikh luput 15 Januari 2015. <strong>-Rakyatnews</strong>

http://www.youtube.com/watch?v=y2MaKCE1rAE
<strong>RIZA RAZAK / MYNEWSHUB.MY</strong></div>