KUALA LUMPUR - Setiausaha Agung DAP, Lim Guan Eng menjadikan beberapa kes culik yang berlaku di Sabah baru-baru ini sebagai bahan untuk mengkritik kemampuan pasukan polis dalam menjaga keselamatan negara.

Beliau mendakwa, kejadian culik tersebut menunjukkan kegagalan pihak polis untuk melaksanakan tanggungjawab utama pasukan itu memerangi jenayah dan memastikan keselamatan negara dan rakyat.

Lebih teruk, beliau mendakwa masalah keselamatan di Malaysia sebenarnya hampir sama dengan situasi di negara yang mengalami masalah dadah iaitu Mexico.

"Indeks Keselamatan Unisys 2014 melaporkan Malaysia negara kedua dikenal pasti 12 negara yang amat dikhuatiri tentang aspek keselamatannya. Hanya negara yang menghadapi masalah dadah dianggap lebih berbahaya berbanding Malaysia," dakwanya melalui satu kenyataan media hari ini.

Beliau yang juga Ketua Menteri Pulau Pinang mengambarkan, masalah keselamatan yang berlaku di negara ini kerana kebanyakan anggota polis dikerahkan untuk tujuan politik.

Justeru, dakwanya, tiada guna polis memaklumkan indeks jenayah di negara ini semakin menurun sedangkan orang ramai berasa tidak selamat daripada jenayah.

"Polis perlu berhenti daripada digunakan sebagai alat untuk melawan pembangkang. Pemimpin pembangkang bukan penjenayah," dakwanya.

Insiden penculikan terbaharu melibatkan pengusaha pusat ternakan ikan dalam sangkar, Chan Sai Chiun, 32, dan seorang pekerja dikenali Mazlan, 20-an oleh dua lelaki bersenjata di Kunak tengah malam kelmarin adalah kes ketiga terjadi di kawasan pantai timur Sabah tahun ini.

Awal Mei lalu, seorang warga China, Yang Zai Lin, 34, menjadi mangsa penculikan di negeri itu.

Insiden itusebulan selepas seorang pelancong juga dari China dan pekerja resort diculik di Semporna 2 April lalu. - mynewshub.my