MELAKA - Seorang penunggang motosikal maut selepas motosikal Modenas Kriss yang ditunggannya bertembung dengan sebuah kereta di Jalan Dato' Md Zin, Batu Berendam di sini, petang semalam.

Dalam kejadian kira-kira 3.00 petang itu, Noor Rassul Bustamam, 34, sedang menuju ke arah Batu Berendam sebelum cuba memotong sebuah motosikal lain di hadapannya.

Akibat itu, motosikal mangsa bergesel dengan motosikal yang cuba dipotongnya sebelum masuk ke laluan bertentangan dan bertembung dengan kereta berkenaan.

Mangsa meninggal dunia di tempat kejadian dan mayat dihantar ke Hospital Melaka untuk bedah siasat.

Ketua Polis Daerah Melaka Tengah, Asisten Komisioner Salehhudin Abd Rahman ketika dihubungi Bernama hari ini mengesahkan kemalangan itu. - BERNAMA