Shah Alam - Selepas enam hari dimasukkan ke Institut Jantung Negara (IJN), Kuala Lumpur, Imam Besar Masjid Sultan Salahuddin Abdul Aziz Shah, di sini, Ahmad Mustafa Mohd Sidin Al-Muqri, 39, meninggal dunia malam tadi.

Allahyarham Ahmad Mustafa, 39, disahkan meninggal dunia jam 9.07 malam akibat komplikasi jantung.

Perkara itu disahkan Pengarah Jabatan Agama Islam Selangor ( JAIS) Ahmad Zaharin Mohd Saad dalam satu kenyataan, di sini, malam tadi.

Ahmad Zaharin berkata, Allahyarham Ahmad Mustafa dimasukkan ke IJN pada pada Rabu lalu selepas mengadu sesak nafas.

Menurutnya, jenazah Allahyarham dibawa ke Masjid Sultan Salahuddin Abdul Aziz Shah untuk dimandi dan dikafankan malam tadi, namun setakat jam 10 malam tadi, pihak JAIS belum mendapat maklumat daripada keluarga Allahyarham berhubung lokasi pengebumian.

Sebelum ini, JAIS dalam satu kenyataannya berkata, Allahyarham dimasukkan ke Hospital Selayang selepas mengadu sesak nafas pada 3 Jun lalu sebelum dirujuk ke IJN untuk rawatan susulan. -<strong> myMetro Online</strong>