ISTANBUL - Perdana Menteri Turki, Recep Tayyip Erdogan semalam bersiap sedia untuk membawa Turki ke era baharu apabila beliau memenangi pilihan raya Presiden.

Erdogan berkhidmat sebagai Perdana Menteri sejak tahun 2003 sebelum ini berusaha untuk memodenkan Turki dan meningkatkan pengaruhnya di pentas antarabangsa.

Beliau dipercayai akan menjadi Presiden Turki untuk tempoh dua penggal sehingga tahun 2024.

Pilihan raya kelmarin merupakan pilihan raya Presiden pertama yang diadakan dengan penglibatan para pengundi.

Sebelum ini, pemilihan Presiden Turki dibuat oleh anggota-anggota Parlimen.

Beliau menang selesa dengan menewaskan pencabarnya, Ekmeleddin Ihsanoglu, 70, yang juga Setiausaha Agung Pertubuhan Persidangan Islam untuk mengelakkan pertandingan pusingan kedua pilihan raya tersebut diadakan.

Beliau akan mengangkat sumpah sebagai Presiden pada 28 Ogos ini bagi menggantikan rakannya, Abdullah Gul.

Perhatian rakyat kini tertumpu kepada siapa yang akan menjadi Perdana Menteri, sekali gus menerajui Parti Keadilan dan Pembangunan (AKP) bertanding pada pilihan raya umum pada 2015.

Pada pilihan raya Presiden kelmarin Erdogan memenangi sebanyak 51.74 peratus undi, diikuti 38.46 peratus oleh Ihsanoglu manakala pencabar ketiga, Selahattin Demirtas, 41, mendapat undi sebanyak 9.80 peratus.

Keputusan rasmi pilihan raya itu akan diumumkan dalam masa terdekat.

Peratus pengundi keluar mengundi pada pilihan raya itu adalah tinggi iaitu sebanyak 73.68 peratus.

Menurut perlembagaan, Erdogan perlu meletakkan jawatannya dalam Parti AKP selepas beliau diisytiharkan sebagai pemenang pilihan raya tersebut.

Parti AKP dijangka mengadakan perbincangan peringkat tertinggi untuk memilih ketua dan Perdana Menteri baharu.

Antara calon berpotensi jawatan Perdana Menteri itu adalah Menteri Luar, Ahmet Davutoglu. - Agensi

&nbsp;