SUDAN – Seorang wanita, Meriam Ibrahim yang dibebaskan daripada hukuman mati kerana disabitkan sebagai murtad, telah ditahan semula semalam ketika dia cuba meninggalkan negara berkenaan.

Meriam didakwa memalsukan dokumen perjalanan dengan nama lain iaitu nama kristian ketika mengisi dokumen berkenaan..

Pihak berkuasa mahu Meriam menggunakan nama sama ketika dia dilahirkan.

Meriam, yang dibebaskan selepas sembilan bulan ditahan di penjara, ditangkap di lapangan terbang Sudan ketika cuba meninggalkan Sudan bersama dengan suami, Dani Wani serta dua anak mereka.

Meriam yang juga seorang doktor kini dibebaskan dengan ikat jamin, namun dia tidak boleh meninggalkan negara berkenaan sehingga kes itu selesai.

Wanita ini mengejutkan dunia selepas mengaku tidak lagi memilih agama Islam sebagai cara hidup sebaliknya mengamalkan ajaran kristian dan berkahwin dengan lelaki kristian.

Meskipun bapanya adalah Islam, namun Meriam menyatakan bahawa dia tidak mengamalkan ajaran Islam sejak kecil kerana ibunya beragama kristian manakala bapanya didakwa meninggalkan mereka sekeluarga sejak dia masih kecil.