<p style="text-align: justify;">MELAKA - Atlet Melaka diingatkan agar menjaga nama baik negeri sepanjang temasya Sukan Malaysia (Sukma) Perlis 2014 yang dijadualkan dari 24 Mei hingga 4 Jun ini.</p>
<p style="text-align: justify;">Ketua Kontinjen Datuk Ab Rahaman Ab Karim turut memberi amaran tindakan tegas terhadap atlet negeri itu yang didapati melanggar peraturan seperti terbabit dadah, minuman keras dan berjudi sepanjang temasya.</p>
<p style="text-align: justify;">"Sepanjang 16 edisi Sukma yang kita sertai tiada atlet negeri ini yang langgar peraturan jadi saya ingatkan jangan ada yang cuba nak jadi yang pertama," katanya kepada Bernama di sini.</p>
<p style="text-align: justify;">Melaka akan menghantar 239 atlet bagi menyertai 21 daripada 23 acara yang dipertandingkan dengan sasaran 25 emas.</p>
<p style="text-align: justify;">Katanya keputusan Melaka untuk bertanding hanya dalam 21 acara adalah berdasarkan keupayaan atletnya pada masa ini.</p>
<p style="text-align: justify;">"Kita mahu hantar atlet yang mampu bersaing, kita tidak mahu hantar atlet semata-mata hanya untuk mencukupkan kuota atau tiket sertai sahaja," katanya. - BERNAMA</p>