KUALA LUMPUR - Malaysian Relief Agency (MRA) meminta sumbangan orang ramai bagi membantu rakyat Bosnia yang sedang dihimpit kesengsaraan berikutan bencana banjir besar melanda negara itu pada bulan lalu.

MRA dalam satu kenyataan memberitahu, banjir itu memusnahkan kawasan pertanian, merosakkan infrastruktur seperti jalan raya, jambatan dan menghanyutkan ribuan rumah penduduk.

Menurut kenyataan itu, usaha penduduk wilayah Timur Bosnia untuk membangunkan semula kawan yang menjadi medan perang Perang Balkan tersebut turut terjejas akibat banjir itu.

“Banjir turut menimbulkan ancaman periuk api peninggalan Perang Balkan yang masih belum dibersihkan sepenuhnya dari sebahagian tanah yang kini digenangi air.

“Dikhuatiri periuk-periuk api ini hanyut dan kini berada di lokasi lain selepas berlaku banjir,” kata kenyataan itu hari ini.

Menurut kenyataan itu, MRA telah menyalurkan bantuan awal kepada penduduk Bosnia bermula 28 Mei lalu seperti menghantar barangan makanan dan peralatan pembersihan seperti jet air, mesin pengering lantai, sabun basuh, sabun lantai dan plastik sampah.

Justeru, dengan kedatangan bulan Ramadhan yang semakin hampir, MRA menyeru rakyat Malaysia menunjukkan solidariti kepada rakyat Bosnia disaat-saat mereka dalam keadaan sukar dan kesulitan.

“Bagi memastikan lebih banyak bantuan dapat disalurkan secara berkesan kepada mereka yang memerlukan, kami amat mengalu-alukan sumbangan orang ramai untuk membantu kerja-kerja bantuan yang sedang kami jalankan,” kata kenyataan itu. - mynewshub.my