KUALA LUMPUR - Gabungan Pilihanraya Bersih dan Adil (Bersih 2.0) melancarkan kempen untuk mengumpul dana sebanyak RM800,000 kononnya bagi menampung operasi pergerakan itu memperjuangkan demokrasi sehingga tahun depan.

Bersih 2.0 dalam satu kenyataan media memberitahu, kemuncak kempen mengumpul dana itu adalah melalui penganjuran Majlis Makan Malam pada 8 Ogos ini di Dewan Sivik Majlis Perbandaran Petaling Jaya (MBPJ).

"Kempen bertajuk "BERSIH: We are the champions" ini amat penting untuk hala tuju baharu Bersih 2.0 ke arah mencapai tahap demokrasi Malaysia yang seterusnya," dakwa kenyataan itu hari ini.

Justeru, Bersih 2.0 menyeru orang ramai menyumbang kepada kempen itu dengan `membeli' sebuah meja di majlis makan malam tersebut pada harga RM2,000, RM5,000 atau RM10,000.

Namun, mereka yang memilih untuk menyumbang kepada Bersih 2.0 tanpa `membeli' meja dialu-alukan untuk menghulurkan derma.

Dakwa kenyataan itu, dana itu untuk melaksanakan tiga program yang melibatkan proses persempadanan semula pilihan raya, pendidikan pengundi dan pembaharuan undang-undang.

Mynewshub.my bagaimana ragu-ragu dengan dakwaan Bersih 2.0 dana itu semata-mata demi proses demokrasi sedangkan umum mengetahui operasi demokrasi yang sering diadakan Bersih 2.0 adalah demonstrasi jalanan.