ALOR SETAR - Kastam Kedah menggagalkan cubaan menyeludup masuk dadah jenis syabu dari Thailand seberat 2.352 kilogram bernilai hampir RM450,000 di Kompleks Imigresen Bukit Kayu Hitam, Rabu lepas.

Timbalan Pengarahnya Mohd Noor Yusoff berkata, seorang wanita berumur 34 tahun yang berasal dari Bangkok, Thailand dan dipercayai keldai dadah turut ditahan.

Beliau berkata, dadah tersebut dikesan oleh anggota bertugas ketika melakukan imbasan ke atas beg galas berwarna hitam wanita terbabit pada kira-kira 12.40 tengah hari dan terdapat imej mencurigakan sebelum menemukan dua bungkusan dibalut dengan karbon biru yang mengandungi hablur putih dipercayai syabu.

"Penggunaan karbon biru bertujuan mengelak dikesan pihak berkuasa ketika melakukan imbasan imej dan ini merupakan taktik yang digunakan sindiket untuk menyeludup masuk dadah ke negara ini.

"Dua bungkusan tersebut diletakkan pada dinding bahagian dalam beg pakaian tersebut bagi mengaburi mata pihak berkuasa,” katanya dalam sidang media di pejabat Kastam negeri di sini hari ini.

Mohd Noor berkata, bekalan syabu yang diperoleh dari Bangkok itu dipercayai untuk dihantar kepada sindiket yang menunggu di Pulau Pinang.

Katanya, wanita yang mempunyai seorang anak itu masuk ke negara ini sebagai pelancong dan menggunakan van dari negara itu untuk ke Pulau Pinang bagi mengelak dikesan pihak berkuasa yang sebelum ini hanya tertumpu kepada keldai dadah yang menaiki bas sahaja.

Beliau berkata, suspek kini direman di Ibu Pejabat Polis Daerah Kubang Pasu bermula semalam hingga 30 Julai ini untuk siasatan.

Mohd Noor berkata, kes disiasat mengikut Seksyen 39B Akta Dadah Berbahaya 1952 kerana mengedar dadah berbahaya dan jika sabit kesalahan boleh dikenakan hukuman mati mandatori. - BERNAMA