KUALA LUMPUR - Parti DAP kelihatan resah dengan langkah Perdana Menteri, Datuk Seri Najib Tun Razak melantik lima pemimpin MCA dan seorang pemimpin Gerakan sebagai ahli Kabinet.

Keresahan itu diterjemahkan melalui kata-kata sindiran mereka memperlekehkan kemampuan pemimpin MCA dan Gerakan tersebut untuk memegang portfolio masing-masing.

Antaranya Ahli Parlimen Segambut (DAP), Lim Lip Eng yang mendakwa pelantikan lima pemimpin MCA itu cuma bertujuan memberi muka kepada parti tersebut.

"Penyusunan semula kabinet ini hanyalah untuk memberi muka kepada MCA dan Gerakan yang sejak kegagalan untuk kekal relevan pada pilihan raya umum (PRU) tahun lalu tidak mendapat sebarang tempat dalam pentadbiran negara," dakwanya melalui satu kenyataan media hari ini.

Malah, Lip Eng mempersoalkan apa yang boleh pemimpin MCA dan Gerakan itu lakukan dalam Kabinet dan membayangkan kehadiran mereka nanti tidak akan membawa sebarang perubahan.

‘Apa bezanya sebuah kabinet yang ada wakil MCA, dan kabinet yang tiada wakil MCA," dakwanya dalam nada menyindir.

Mynewshub.my hari ini melaporkan Presiden MCA, Datuk Seri Liow Tiong Lai dilantik sebagai Menteri Pengangkutan manakala Presiden Gerakan, Datuk Mah Siew Keong menjadi Menteri di Jabatan Perdana Menteri.

Turut dilantik Timbalan Presiden MCA, Datuk Wee Ka Siong sebagai Menteri di Jabatan Perdana Menteri dan Naib Presiden MCA, Senator Datuk Lee Chee Leong (Timbalan Menteri Perdagangan Antarabangsa dan Industri).

Dua lagi ialah Naib Presiden MCA, Datuk Chua Tee Yong  sebagai Timbalan Menteri Kewangan manakala Datin Paduka Chew Mei Fun pula dilantik sebagai Timbalan Menteri Pembangunan Wanita, Keluarga dan Masyarakat.