Ramadan memang bulan yang dinanti-nantikan seluruh umat Islam.

Setiap tahun, pasti ada beberapa perkara sama dan tidak berubah bukan? Kali ini segmen gaya hidup akan memberikan sedikit fakta mengenai perkara-perkara tipikal yang kebiasaannya berlaku bila tibanya bulan Ramadhan.

<strong>Ramadan versi Malaysia seakan bulan membuang duit.</strong>

Duit mungkin lagi cepat habis di bulan Ramadan berbanding bulan lain.

Salah satu punca pembaziran ialah membeli di bazar Ramadan di mana harga makanan kini agak mahal.

Contohnya seketul ayam boleh mencecah RM3.00, nasi yang tak sampai separuh pun dikenakan Rm1.00. Apa yang penulis tak faham, kenapa masih ada orang yang sanggup beratur untuk membeli? Disebabkan mendapat sambutanlah penjual sanggup menaikkan harga.

Cuba bayangkan bila pengguna tidak membeli ayam yang beharga RM3.00, agak-agak penjual akan turunkan harga tak? Mestilah!

<strong>Mari memalaskan diri.</strong>

Kebanyakkan aktiviti tidak berjalan dengan alasan 'puasa'. Pelbagai aktiviti dibatalkan lagi-lagi yang mengeluarkan peluh, semuanya dengan alasan berpuasa. Padahal, bukan penat sangat pun sebenarnya.

'Masing-masing akan mengambil bantal dan membuat peta di atasnya'. Kemudian bangun apabila waktu hampir untuk berbuka puasa. Belum ambil kira perihal berat badan, bila menu berbuka mesti pelbagai lauk pauk mengandungi kolestrol yang tinggi terhidang. Selepas berbuka pula, perkara yang selalunya terjadi ialah mengantuk dan terlelap. Mana tak naik berat badan kan?

<strong>Warung-warung tersorok yang buka pada waktu tengah hari akan mendapat lebih banyak sambutan daripada biasa.</strong>

Percaya tak jika warung-warung dan kedai makanan kecil yang dibuka pada siang hari mendapat sambutan yang hangat lebih daripada biasa?

Penulis sendiri pernah terikut rakan menjadi 'runner' membeli juadah ponteng puasa. Bersama kawan menaiki motorsikal, kami pergi ke sebuah bangunan yang terdapat satu warung kecil di belakangnya.

Pelanggan di situ sangat ramai, ramai beb. Lauk pauk yang dijual pasti 'licin' walaupun saiz ayam dan lauk agak kecil. Pandai betul orang sekarang berniaga.

<strong>Bilik yang kosong kini telah berpenghuni.</strong>

Bilik 'discussion room' di kebanyakan hostel tempat belajar yang kebiasaannya kosong pada waktu siang kini sentiasa penuh. Pintu juga akan asyik berkunci. Bila diketuk pintu bilik 'discussion' tu, secara automatiknya keadaan jadi sunyi macam tidak berpenghuni.

Agak kelakar kerana bila dihidu, pasti terdapat bau makanan. Intai punya intai, tengok-tengok kawan penulis sendiri sedang membuat majlis berbuka puasa di dalamnya. Gamaknya diorang keliru dengan azan zuhur dan azan magrib kot.

<strong>Cerita berunsur sedih yang tidak akan menginsafkan penonton.</strong>

Pelbagai stesen penyiaran akan mula menayangkan siaran berunsurkan kesedihan, keinsafan dan keagamaan bagi menginsafkan penonton pada bulan yang mulia ini.

Tetapi hakikatnya, cerita-cerita yang berada di kaca tv hanyalah sama konsepnya setiap tahun sebagai contoh jika bukan watak utamanya miskin, pasti fasal anak derhaka.

Elemen derhaka dikitar setiap tahun, pengarah masih menggunakan 'perencah sama'. Walaupun ia medium pengajaran dan tauladan, sepatutnya konsep penyampaian diubahlah sedikit agar penonton tak adalah awal-awal lagi dan dapat tangkap jalan cerita.

<strong>Rancangan masakan yang membuatkan anda terliur</strong>

Televisyen akan mula menyiarkan program masakan untuk juadah berbuka dan kuih raya.

Ini sememangnya lumrah malah secara jujurnya penulis sendiri sejak kecil gemar duduk depan tv dan melihat pelbagai jenis lauk-pauk yang dimasak padahal tidak pernah cuba untuk membuatnya.

Penulis sendiri tidak faham kenapa apabila hendak raya dan bulan puasa kita pasti disajikan dengan program-program masakan ini. Tidak bolehkah kita berbuka dengan lauk seperti hari-hari biasa saja?

Ia sebenarnya tidak salah tetapi apabila program-program ini terlampau banyak disiarkan, sedikit sebanyak melambangkan stesen penyiaran semacam kehabisan idea saja.

Oleh: <strong>hzqahmd</strong>