KUALA LUMPUR - Kementerian Sains, Teknologi dan Inovasi (Mosti) meminta orang ramai membuat persediaan lebih awal bagi mengurangkan impak fenomena El Nino dan cuaca panas Monsun Barat Daya yang dijangka melanda negara bermula antara Jun dan Ogos ini.

Menterinya, Datuk Dr. Ewon Ebin berkata, meskipun tahap kekuatan fenomena El Nino kali ini masih belum dapat dipastikan, namun nasihat berjaga-jaga perlu dikeluarkan supaya semua pihak bersedia.

Menurut beliau, antara langkah-langkah awal yang boleh dilakukan adalah memastikan simpanan air yang mencukupi atau menyediakan takungan air tambahan untuk kegunaan harian seperti kolam, perigi dan sebagainya.

“Langkah seterusnya adalah berjimat cermat dan mengamalkan budaya penggunaan air berhemah mulai sekarang. Berdasarkan kajian Pertubuhan Bangsa-Bangsa Bersatu (PBB), penggunaan air sehari oleh setiap rakyat Malaysia amat tinggi iaitu 310 liter berbanding syor piawaian antarabangsa PBB iaitu 165 liter, Afrika hanya 50 liter, India 100 liter sehari, manakala Singapura 150 liter.

“Orang ramai juga diminta mengambil kira perubahan cuaca itu dalam merancang dan merangka aktiviti luar dalam tempoh masa berkenaan dan menggalakkan orang ramai mempunyai simpanan topeng muka apabila diperlukan,” katanya melalui satu kenyataan media hari ini.

Ewon berkata, impak El Nino boleh menyebabkan jumlah hujan diterima berkurangan terutama bagi Sabah dan Sarawak sekali gus menyebabkan cuaca menjadi lebih panas dan kering yang seterusnya memudahkan berlaku kebakaran hutan dan jerebu yang boleh memberi kesan terhadap aspek kesihatan, aktiviti luar dan pertanian.

Sementara itu, katanya, jawatankuasa peringkat nasional yang turut dianggotai Mosti dalam usaha menangani fenomena El Nino dan musim kering Monsun Barat Daya telah mengambil beberapa langkah awal iaitu menggerakkan satu jawatankuasa khas yang sentiasa memantau dan meneliti  perkembangan fenomena.

Menurut beliau, jawatankuasa itu turut memantap dan memperkemaskan penyaluran maklumat perkembangan fenomena El Nino dan cuaca kepada semua agensi kerajaan terlibat orang awam dan media melalui kaedah operasi yang telah ditetapkan.

Tambahnya, usaha meningkatkan keberkesanan pelaksanaan Operasi Pembenihan Awan melalui kajian khusus untuk mengkaji dan memastikan pembenihan awan dapat dioptimumkan operasinya turut dilakukan.

Orang ramai yang mahu mendapatkan maklumat lanjut berhubung fenomena itu diminta menghubungi talian talian hotline MetMalaysia 1-300-22-1MET atau melayari laman web <a href="mailto:www@mosti.gov.my" target="_blank">www@mosti.gov.my</a> dan <a href="mailto:www@met.gov.my" target="_blank">www@met.gov.my</a>.