PETALING JAYA - Tiga lelaki, termasuk seorang anggota Tentera Laut Diraja Malaysia (TLDM) ditahan di Sandakan, Sabah oleh pasukan khas anti-pengganas Bukit Aman kerana disyaki terbabit dengan kegiatan militan.

Timbalan Ketua Polis Negara, Tan Sri Mohd Bakri Zinin dalam kenyataannya petang tadi berkata, suspek berusia antara 29 dan 31 tahun ditahan dalam operasi khas hari ini, susulan operasi penahanan 12 militan tempatan pada 28 April lalu.

“Kami percaya salah seorang suspek adalah pemimpin kanan sel militan yang disyaki telah menjalani latihan ketenteraan di sebuah kem milik Abu Sayyaf di selatan Filipina.

Katanya, suspek kemudian menyusup masuk Malaysia secara haram pada 11 Jun dan bersembunyi di sebuah rumah di Sandakan.

"Manakala dua lagi suspek, seorang daripadanya adalah anggota TLDM yang bertugas di Sandakan ditangkap kerana distaki membantu anggota militan terbabit menyusup masuk ke Sandakan dan melindungi lelaki terbabit," katanya. - Berita Harian