SEREMBAN - Pasangan warga emas ditemui mati tergantung di bilik berasingan di rumah mereka di Flat Rasah Jaya dekat sini, malam tadi.

Jurucakap polis berkata pihak polis mendapat panggilan daripada jiran pasangan itu pada jam 9.30 malam yang memaklumkan terhidu bau busuk dari kediaman warga emas tersebut.

"Warga emas itu ditemui tergantung di dalam bilik hadapan dan di bilik bahagian dapur. Difahamkan kali terakhir warga emas tersebut dilihat pada Khamis lalu oleh jiran-jiran," katanya kepada pemberita di sini, hari ini.

Katanya, polis masih menyiasat punca kematian warga emas berkenaan.

Mayat kedua-dua warga emas itu dihantar ke Hospital Tuanku Jaafar Seremban untuk bedah siasat, katanya. - BERNAMA