KOTA BHARU - Promosi Kraf Malaysia peringkat Negeri Kelantan 2014 selama sepuluh hari yang berakhir pada Selasa lepas, berjaya mencatat jualan produk kraftangan sebanyak RM414,544.

Pengarah Perbadanan Kemajuan Kraftangan Malaysia (Kraftangan Malaysia) Kelantan, Juhari Azmi berkata, jualan produk kraftangan itu meningkat berbanding RM350,000 pada promosi sama tahun lepas.

"Promosi ini kita adakan khusus untuk membantu usahawan tempatan mempromosikan produk kraftangan seperti batik, seramik, rotan dan lain-lain," katanya semasa dihubungi Bernama di sini, hari ini.

Sementara itu, seorang pengusaha batik Noratikah Sanuzi yang menyertai promosi berkenaan berkata, pihaknya menyokong penuh usaha yang dilakukan kerajaan untuk membantu usahawan tempatan.

"Sepanjang 10 hari promosi itu diadakan, kami berjaya mencatat jualan produk batik sebanyak RM20,000 melalui produk daripada kain kapas, kaftan dan kain batik.

"Sambutan amat baik dan saya harap promosi seperti ini dapat diadakan lagi pada tahun depan," katanya. - BERNAMA