KUALA LUMPUR - Mass Rapid Transit Corporation Sdn. Bhd. (MRT Corp) menafikan laporan sebuah portal berita kononnya syarikat itu yang meminta supaya perkhidmatan monorel antara stesen di Jalan Imbi dan Jalan Hang Tuah dihentikan sementara.

Permintaan itu didakwa disebabkan kejadian terowong bawah tanah yang sedang dalam pembinaan di persimpangan lampu isyarat Jalan Imbi berhampiran Jalan Pudu di sini runtuh pagi semalam.

Pengarah Perhubungan Awam dan Komunikasi Strategiknya, Amir Mahmood Razak berkata, laporan portal berita itu tidak benar kerana MRT Corp tidak pernah membuat permintaan seperti itu.

"MRT Corp tidak pernah membuat permintaan supaya perkhidmatan monorel digantung. Insiden yang berlaku itu tidak berkaitan dengan projek MRT. Kejadian itu tidak memberi kesan terhadap projek MRT dalam sebarang bentuk," katanya melalui satu kenyataan media.

Amir Mahmood berkata, MRT Corp bukan operator perkhidmatan monorel dan berharap semua pihak jelas tentang perkara tersebut untuk mengelakkan kekeliruan berikutan laporan portal berita itu.

Media semalam melaporkan perkhidmatan monorel di antara Stesen Monorel Imbi dan Stesen Monorel Hang Tuah dibekukan sementara waktu berikutan kejadian terowong bawah tanah yang sedang dalam pembinaan di persimpangan lampu isyarat Jalan Imbi berhampiran Jalan Pudu di sini runtuh pukul 10.38 pagi semalam.

Perkara itu bagaimanapun dimaklumkan oleh Ketua Pegawai Eksekutif Rapid Rail Sdn. Bhd. (Rapid Rail), Khairani Mohamed yang turut memaklumkan perkhidmatan monorel akan hanya beroperasi di antara Stesen Monorel Titiwangsa dan Stesen Monorel Imbi dan antara Stesen Monorail KL Sentral dan Stesen Monorel Hang Tuah buat masa ini. - mynewshub.my