BEIJING - Perdana Menteri Datuk Seri Najib Tun Razak menyifatkan lawatan rasmi enam hari beliau ke China kali ini amat berjaya, dan para pemimpin tertinggi China menganggap hubungan dengan Malaysia sebagai sesuatu yang 'istimewa'.

"Saya anggap lawatan rasmi saya ke China sempena sambutan ulang tahun ke-40 hubungan diplomatik Malaysia-China ini mendapat sambutan begitu menggalakkan sekali. Hasil lawatan saya anggap amat berjaya," katanya pada sidang media sebelum berlepas pulang ke Malaysia.

Najib berkata dalam pertemuan dengan Presiden Xi Jinping dan Perdana Menteri Li Keqiang, kedua-dua pemimpin utama negara itu menegaskan bahawa hubungan China
dan Malaysia adalah amat penting, dan mereka menganggap ia sesuatu yang amat istimewa.

"Mereka beri keutamaan yang tinggi kepada hubungan antara China dan Malaysia," kata beliau.

Menurut Najib, dengan komitmen yang diberi dan kenyataan yang diluahkan kedua-dua pemimpin tersebut, beliau amat optimis dan yakin masa depan hubungan China dan Malaysia amat cerah sekali dan akan terus dapat dilonjakkan kepada tahap kejayaan yang lebih besar lagi.

Malah, kata beliau, layanan yang diberi amat mesra dan Li yang sepatutnya menghadiri satu majlis di luar Beijing, telah menjadual semula untuk hadir pada sambutan ulang tahun itu di Great Hall of People semalam yang merupakan hari cuti umum sempena Festival Perahu Naga.

Ditanya perasaan beliau apabila menghadiri majlis sambutan ulang tahun di tempat dan tarikh sama bapa beliau dan Perdana Menteri Malaysia kedua Tun Abdul Razak Hussein menandatangani perjanjian yang membolehkan hubungan diplomatik dijalin dengan China, Najib berkata beliau merasa begitu emosi sekali.

"Saya rasa begitu emosi atas dua perkara...satu signifikan majlis ini dibuat tempat sama 40 tahun dulu. Dan kedua sorotan kembali, lihat suasana di rantau ini ketika perang dingin, ancaman komunis di Malaysia ketika itu dan keadaan ramai yang sangsi dengan hubungan Malaysia-China," katanya.

Walaupun berdepan pelbagai halangan, Najib berkata beliau dapat membayangkan bagaimana sukarnya bagi Tun Razak untuk membuat keputusan ketika itu yang kini jelas sekali merupakan satu keputusan yang amat tepat.

"Apa yang dilakukan pemimpin dulu telah meletakkan asas yang kukuh. Hubungan ini mantap walaupun berlaku apa-apa masalah, termasuk isu MH370. Melihat 40 tahun akan datang, atas asas ini, hubungan ini akan membawa kemajuan lebih besar," katanya.

Dengan keyakinan tersebut, Kerajaan Malaysia akan mengambil langkah susulan untuk menjayakan semua ketetapan dan persefahaman yang telah dicapai, kata Najib, yang turut melawat bandar raya purba Xi'an sebelum datang ke ibu negara ini. - BERNAMA