<p style="text-align: justify;">SEREMBAN - MCA akan melaksanakan pelbagai program bagi menarik semula keyakinan masyarakat Cina kepada kerajaan dan Barisan Nasional (BN), kata presiden parti itu Datuk Seri Liow Tiong Lai.</p>
<p style="text-align: justify;">Beliau berkata melalui program yang lebih menyeluruh ini, ia akan dapat memberi gambaran jelas kepada masyarakat Cina berhubung hala tuju parti itu dan BN yang boleh dicapai melalui program transformasi.</p>
<p style="text-align: justify;">Kerajaan mempunyai banyak program baik tetapi MCA perlu menjelmakannya bagi memastikan masyarakat Cina faham dan bersama menjayakannya serta berbangga menjadi rakyat Malaysia," kata Liow kepada pemberita selepas menyampaikan taklimat transformasi parti kepada anggota MCA Negeri Sembilan di Seremban, Rabu malam.</p>
<p style="text-align: justify;">Beliau berkata MCA akan mengadakan carta masa untuk program transformasi parti itu.</p>
<p style="text-align: justify;">Menurut beliau, pihaknya akan memastikan semua rakyat berbilang kaum diberi peluang melibatkan diri dalam semua dasar yang digariskan agar BN dapat melaksanakannya secara lebih terbuka dan baik bagi meningkatkan daya saing negara.</p>
<p style="text-align: justify;">"Ini bermakna, semangat kekitaan perlu ada (di kalangan rakyat) dan bagaimana transformasi negara ini dapat melibatkan semua rakyat.</p>
<p style="text-align: justify;">"Kita ada banyak program yang melibatkan komuniti Cina secara efektif dalam proses pembangunan negara dan yang penting sekali kita kena akui sumbangan masyarakat Cina di negara ini," kata Liow.</p>
<p style="text-align: justify;">Di samping itu, Liow berkata usaha perlu dilakukan bagi menggalakkan masyarakat agar terus memberi sumbangan kepada negara.</p>
<p style="text-align: justify;">"Dengan itu dan ditambah lagi suasana keharmonian dan perpaduan yang kita wujudkan, ini akan dapat membantu (ke arah) pembangunan negara," katanya.</p>
<p style="text-align: justify;">Hadir sama pada majlis itu Timbalan Presiden MCA Datuk Wee Ka Siong.- BERNAMA</p>