<p style="text-align: justify;">PETALING JAYA - Pelakon Arja Lee menjelaskan dia masih belum bersedia untuk menjalinkan hubungan cinta dengan mana-mana wanita biarpun pernah menyukai artis baharu, Shima Anuar.</p>
<p style="text-align: justify;">Arja atau nama sebenarnya Azharudin Ramli, 30, berkata, pengakuannya sebelum ini adalah ikhlas namun itu tidak bererti mereka adalah pasangan kekasih seperti mana sangkaan sesetengah pihak.</p>
<p style="text-align: justify;">"Saya mengakui sukakan Shima kerana dia seorang wanita yang baik tetapi untuk membawa perhubungan itu ke tahap seterusnya belum lagi dan kami hanya kawan sahaja," katanya kepada mStar Online.</p>
<p style="text-align: justify;">Dalam pada itu, Arja berkata, dia memerlukan lebih banyak masa untuk memikirkan tentang soal cinta kerana baginya kerjaya adalah keutamaan dia buat masa ini.</p>
<p style="text-align: justify;">Malah kata Arja, dia tidak mahu fokusnya terganggu memandangkan dia mempunyai pelbagai perancangan untuk memastikan namanya bertapak kukuh dalam industri hiburan.</p>
<p style="text-align: justify;">"Saya ada misi yang perlu dicapai malah pelbagai perancangan telah disusun untuk memastikan perjalanan karier saya berjalan lancar dan sekarang bukan masanya untuk bercinta," jelasnya.</p>
<p style="text-align: justify;">Sementara itu, Arja berkata, itu tidak bererti dia tidak lagi menghiraukan Shima sebaliknya memberitahu mereka masih berhubungan seperti biasa dan sering bertanya khabar di antara satu sama lain.</p>
<p style="text-align: justify;">"Hubungan kami masih baik dan sering bertanya khabar tetapi jarang berjumpa kerana sibuk dengan tugas masing-masing," ujarnya.</p>
<p style="text-align: justify;">Sementara itu, Arja berkata, dia kini sedang giat dengan aktiviti promosi single pertamanya berjudul Cerita Pada Mereka dan gembira dengan penerimaan peminat terhadap lagu tersebut.</p>
<p style="text-align: justify;">Malah kata Arja, setakat ini single tersebut telah terjual sebanyak 300 salinan dalam masa tiga bulan ia dilancarkan. - <strong>mStar Online</strong></p>
<p style="text-align: justify;"></p>