IPOH - Pemaju hartanah, MK Land Holdings Bhd mahu kerajaan Persekutuan dan negeri memberi lebih banyak peluang kepada syarikat pemaju untuk bekerjasama menjayakan projek pembinaan rumah mampu milik.

Pengurus Besar Kanan Kumpulan syarikat itu, Kamarulzaman Abu Bakar, berkata kerjasama itu boleh dijalinkan dengan pihak syarikat berkaitan kerajaan (GLC) melalui pelbagai bentuk, antaranya perjanjian penswastaan dan usaha sama.

"Sokongan daripada agensi kerajaan dan pihak berkuasa tempatan amat bermakna supaya pemaju terus menawarkan produk rumah mampu milik kepada rakyat," katanya ketika berucap pada majlis perasmian pembinaan asas tapak projek perumahan 146 unit rumah mampu milik "Daisy" di Meru Perdana 2, di sini hari ini.

Perasmian itu disempurnakan oleh anggota Dewan Undangan Negeri kawasan Hulu Kinta, Datuk Aminuddin Md Hanafiah, yang mewakili Menteri Kewangan Kedua, Datuk Seri Ahmad Husni Hanadzlah, yang juga anggota Parlimen Tambun.

Kamarulzaman berkata keseluruhan pembangunan rumah mampu milik yang dilaksanakan oleh MK Land di negeri Perak setakat ini berjumlah 3,958 unit dengan nilai pembangunan sebanyak RM350 juta, katanya.

"MK Land telah bekerjasama dengan kerajaan negeri bagi pembinaan rumah mampu milik sejak 30 tahun lepas termasuk di Selangor dengan pembinaan sebanyak 30,000 unit dengan nilai pembangunan sebanyak RM1.9 bilion" katanya.

Beliau berkata dari segi kumpulan pula, MK Land telah membina lebih 45,000 unit hartanah dengan nilai pembangunan sebanyak RM6.2 bilion.

Kamarulzaman berkata projek Meru Perdana 2 dilaksanakan oleh anak syarikat MK Land, Zaman Teladan Sdn Bhd, di kawasan seluas 39.2 hektar. Ia terdiri daripada 146 unit rumah teres dua tingkat dikenali sebagai "Daisy", dan dijual pada harga RM199,900.

"Kesemua unit telah habis dijual dalam tempoh seminggu selepas dilancarkan," katanya.

Bagaimanapun, syarikat itu akan melancarkan rumah teres dua tingkat dikenali sebagai "Lavender" pada 16 Ogos ini dan orang ramai yang berminat boleh mengunjungi booth jualan MK Land, katanya. - BERNAMA